Platform vir voornemende pleegouers bekendgestelArgieffoto Solidariteit Helpende Hand het vandag ’n nasionale platform bekendgestel waar persone as potensiële pleegouers kan registreer. Die organisasie beoog om die dringende behoefte aan pleegouers met behulp van hierdie platform te takel. Helpende Hand kry gereeld met maatskaplike gevalle te doen en werk nou saam met maatskaplike organisasies soos die Suid-Afrikaanse Vrouefederasie (SAVF) en die Christelike Maatskaplike Raad (CMR). Dié organisasies ondervind ’n groot tekort aan pleegouers. Helpende Hand het daarom besluit om saam met hierdie organisasies ’n platform te skep om dié probleem aan te pak. Volgens Isabel Faurie, maatskaplike werker by Helpende Hand, weet mense wat pleegouers wil word dikwels nie watter proses om te volg nie. Daarenteen het maatskaplike organisasies ’n dringende behoefte aan pleegouers, maar geen manier om hulle te identifiseer of te kontak nie. Helpende Hand se nuwe platform sal skakeling tussen die onderskeie partye bewerkstellig en vergemaklik. Die organisasie het egter geen statutêre magte nie en is nie by die keuring van pleegouers of die plasing van kinders in pleegsorg betrokke nie. Volgens Annette van Loggerenberg, bestuurder van CMR-Noord, is daar landswyd ’n reusebehoefte aan pleegouers. Sy verduidelik dat CMR-Noord slegs dienste aan Gauteng, Noordwes en Limpopo lewer, maar dat daar in hierdie drie provinsies elke jaar ’n behoefte aan ongeveer 200 pleegouers is. Verskeie faktore dra by tot die tekort aan pleegouers, insluitend die uitdagings wat met pleegsorg gepaardgaan. “Pleegsorg is ŉ groot verantwoordelikheid omdat pleegouers verantwoordelikheid aanvaar vir die daaglikse versorging van ander persone se biologiese kinders,” verduidelik Van Loggerenberg. “Kinders wat by pleegouers geplaas word, is dikwels erg getraumatiseerd en hul moeilike gedrag stel hoë eise aan pleegouers. Weens emosionele en fisiese verwaarlosing het die kinders dikwels verskeie gesondheidsprobleme en kognitiewe agterstande.” Maatskaplike organisasies bied ondersteuning aan pleegouers om die proses te vergemaklik. “CMR-Noord bied ŉ driedag-opleidingskursus aan potensiële pleegouers en gee ook vir hulle ŉ handleiding om hulle vir die uitdagings van pleegsorg voor te berei. Verdere ondersteuning word aan hulle gebied in die eerste paar maande nadat die kinders in hulle sorg geplaas is.” Besoek www.pleegsorg.co.za om as pleegouer te registreer.